चुनाव नज़दीक आया, जय श्री राम को साथ लाया!
उत्तर प्रदेश में अगले साल की शुरूआत में विधानसभा चुनाव होने हैं, लेकिन राज्य में साम्प्रदायिक घटनाओं में अभी से तेज़ी आ गई है। मामला उत्तर प्रदेश के कानपुर शहर का है जहां दो पड़ोसियों की लड़ाई यहां तक पहुंच गई कि हिंदूवादी संगठन बजरंग दल के हमलावरों ने गुरुवार को एक मुस्लिम रिक्शा चालक को जबरन 'जय श्री राम' कहने पर मजबूर किया और उसे पीटा। सोशल मीडिया पर वायरल वीडियो में देखा जा सकता है कि भगवा गमछा पहने हमलावरों से पिट रहे 45 वर्षीय युवक की बेटी गुहार लगाती कह रही है कि मेरे पिता को छोड़ दो।
एनडीटीवी की रिपोर्ट के मुताबिक मामला शुरू हुआ था दो पड़ोसी कुरेशा और रानी के बीच मोटरसाईकिल खड़ी करने की जगह को ले कर। जिसके बाद कुरेशा ने रानी पर मारपीट की एफ़आईआर दर्ज की थी, जबकि रानी ने कुरेशा के बेटों पर छेड़खानी का आरोप लगा कर एफ़आईआर की थी।
बात तब बढ़ गई जब इसमें बजरंग दल कूद पड़ा। मीडिया रिपोर्टों के अनुसार गुरुवार को बजरंग दल के लोग कुरेशा के घर उनके बेटों को ढूंढने गए थे, मगर बेटे नहीं मिले तो सड़क पर रिक्शा चालक और कुरेशा के भाई अफ़्तार को पकड़ कर 'जय श्री राम' के नारे लगवाए और उन्हें पीटा गया। वीडियो में अफ़्तार की बेटी हमलावरों से अपने पिता को छोड़ने की गुहार लगाती रही।
बजरंग दल ने इस मामले से पहले इलाके में एक बैठक भी की थी और दावा किया कि मुस्लिम शख़्स इलाक़े की एक हिन्दू लड़की का ज़बरदस्ती धर्म परिवर्तन करवा रहा था।
बजरंग दल के हमलावरों ने क़ानून को अपने हाथों में लेते हुए व्यक्ति को पुलिस हिरासत में भी पीटा। पुलिस ने बताया कि पीड़ित की शिकायत के आधार पर 10 नामज़द और अज्ञात लोगों के ख़िलाफ़ मामला दर्ज कर लिया गया है।
2014 के लोकसभा चुनाव के बाद से देश के लगभग हर चुनाव से पहले हिंदूवादी संगठनों ने हर क्षेत्र में साम्प्रदायिक माहौल बनाने की कोशिश की है। मुज़फ़्फ़रनगर 2013, यूपी 2017 में तो वह काफ़ी हद सफल भी हुए थे। भारतीय जनता पार्टी के इन सहायक संगठनों ने उसे ऐसी घटनाओं, हमलों, दंगों के ज़रिए उसे कई चुनाव जीतने में मदद की है।
कानपुर में अफ़्तार के साथ जो हुआ वह कोई अकेली घटना नहीं है, जो हाल के दिनों में हुई हो। बीती 8 अगस्त को इसी दिल्ली के जंतर-मंतर पर हुए एक तथाकथित विरोध प्रदर्शन में जिस तरह से मुस्लिम वर्ग को काटने के नारे लगाए गए थे, उसे कोई आम घटना नहीं मानना चाहिये। इसी दिन नेशनल दस्तक के पत्रकार अनमोल प्रीतम को भी सैंकड़ों लोगों की उग्र भीड़ ने घेर कर 'जय श्री राम' कहने को मजबूर किया मगर उस बहादुर पत्रकार ने यह नारा लगाने से साफ़ इनकार कर दिया।
भारतीय जनता पार्टी अगले साल चुनावों में उतरेगी तो उसके सामने यह सवाल ज़रूर रहेगा कि देश के असल मुद्दों के बारे में उसने क्या किया है। महंगाई, ग़रीबी, किसानों-दलितों, महिलाओं-अल्पसंख्यकों, बेरोज़गारों के मुद्दों पर उसने क्या किया है। और बीजेपी के पास इस सवाल का कोई जवाब नहीं है। ऐसे में कुछेक हिंदूवादी संगठनों द्वारा इस तरह की छोटी-छोटी घटनाओं के ज़रिए हिंसा फैलाने का काम अभी बस शुरू ही हुआ है। जैसे-जैसे चुनाव पास आता जाएगा, ऐसे संगठन सिर्फ सिर्फ़ राम ही नहीं, बाक़ी भगवानों की शरण में भी जाएंगे। मुद्दों से भटकाव के लिए इन धार्मिक प्रतीकों का इस्तेमाल चुनाव जीतने के लिए किया जाएगा और इस नफ़रत की आंधी को और हवा दी जाएगी।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva